‘Ons kort veilige hawe,’ pleit skip met 800 migranteDie Sea Watch 4-reddingskip wat verlede jaar 350 migrante gered en na Sisilië, Italië gebring het. (Foto: AFP / Thomas Lohnes) ŉ NGO-skip met 800 migrante aan boord het vandeesweek by Italië gepleit om Vrydag aan hulle ŉ veilige hawe te bied. Die skip poog om die Middellandse See oor te steek en het sy noodkreet op pad na die eiland Sisilië uitgestuur. “In net 48 uur het ons bemanning meer as 800 mense gered. Onder die oorlewendes is kinders, swanger vroue en beseerde mense,” het die Duitse skip, Sea-Eye, getwiet. “Vir almal se onthalwe moet die buitengewone situasie aan boord onmiddellik beëindig word. Ons het ’n veilige hawe nodig!” Dit is nie in dié stadium duidelik waar die skip die migrante gered het nie. AFP berig egter dat meeste migrante uit Tunisië en Libië vlug. Luciana Lamorgese, Italiaanse minister van binnelandse sake, het intussen die hulp van die Europese Unie ingeroep en gesê dis “onregverdig dat Italië alle nuwe aankomelinge moet huisves”. Italië is een van die hoof toegangspunte tot Europa vir migrante uit Noord-Afrika, hoofsaaklik uit Libië en Tunisië, met tienduisende mense wat elke jaar die sentrale Middellandse See wil oorsteek. Volgens statistieke van die ministerie van binnelandse sake het byna 55 000 migrante Italië vanjaar binnegekom, vergeleke met net minder as 30 000 verlede jaar. Lamorgese het Donderdag met Didier Renders, die Europese justisiekommissaris, in Rome oor die jongste situasie vergader. Sy meen dis onregverdig dat Italië elke keer migrante moet huisves, veral in die nadraai van die Covid-19-pandemie. “Ons het sterk solidariteit van Europa nodig vir die herverdeling van migrante wat in Italië aanland,” het Lamorgese gesê. Volgens Matteo Villa van die Italiaanse instituut vir internasionale politieke studies (ISPI) word migrante van Libië en Tunisië, maar ook Turkye, Griekeland en Albanië weens die Covid-19-pandemie, ekonomiese resessies en politieke onstabiliteit uit hul lande gedryf.